MARTIN. O výstavbe cyklotrasy medzi Martinom a Vrútkami sa hovorí už od roku 2017. Stavbári sa mali do roboty pustiť už dávno, no začiatok prác brzdilo zdĺhavé verejné obstarávanie, podrobné kontroly projektu, ale aj nútená správa Martina.
Preto keď si minulý týždeň prišiel dodávateľ oficiálne prevziať stavenisko, potešil sa nejeden obyvateľ Turca.
Anna Rakúsová z martinskej časti Záturčie je vášnivá cyklistka a sfinalizovania cyklochodníka sa nevie dočkať, keďže na bicykli dochádza za pekného počasia každý deň do práce, ktorú má v centre mesta.
"Určite by som ho využívala, lebo kým sa dostanem na cyklotrasu pri Tulipe, musím najskôr niekoľkokrát prechádzať cez hlavnú cestu, čo nie je najmä za tmy príliš bezpečné. Počula som, že trasa z Vrútok do Martina bude celá osvetlená, tak sa veľmi teším. Len by na mostíku pri benzínke mali vymyslieť aj nejaký zjazd, aby sme bicykle nemuseli vláčiť v rukách," zareagovala Anna Rakúsová.
V našej ankete na sociálnej sieti zazneli od našich čitateľov aj výhrady.
"Dopočula som sa, že pre výstavbu sa bude musieť píliť veľa stromov. To je naozaj také nevyhnutné? Myšlienka postavenia cyklochodníka sa mi páči, ale nesúhlasím s rúbaním drevín. Veď tie by sme si mali chrániť," pridala postreh Katarína Liesková v našej ankete na sociálnej sieti.